15. januar 2014

**S:\WORD\SkabelonDesign\SkabelonDesign\SDWE\Graphics\ENSLogo_da-DK.emfVejledning i udfyldelse af skema for årlig CO2-udledningsrapportering[[1]](#footnote-1)**

Energistyrelsen har som hjælp til udfyldelse af Kommissionens excel rapporteringsskema udarbejdet nedenstående vejledning. Selve skemaet indeholder også vejledning.

Hvis der er ændringer af driftslederens navn eller identitet, produktionsenhedens navn eller andre oplysninger, der er relevante for tilladelsen, skal dette indberettes særskilt til Energistyrelsen.[[2]](#footnote-2) De nyeste oplysninger for virksomheden skal dog indtastes i skemaet.

**Introduktion til rapporteringsskema**

Rapporteringsskemaet indeholder en række faner. Fane ”*a\_Contents*” indeholder en indholdsfortegnelse, oplysninger om produktionsenheden (disse hentes fra andet sted i skemaet) samt underskriftfelt.

Faneblad ”*b\_Guidelines and conditions*”, indeholder retningslinjer og betingelser for anvendelse af skemaet. Det er især vigtigt at læse pkt. 11om farvekoder, fx er gule felter obligatoriske at udfylde, mens andre farver har andre betydninger. Efterhånden som skemaet udfyldes, kan efterfølgende felter skifte farve afhængigt af de indtastninger, der er foretaget.

Rapporteringsskemaet starter ved at klikke på fane *A\_Operator&Inst.ID*. Man kommer derefter videre til næste ark ved at klikke på navigationen øverst, eller ved at klikke videre nederst på arkene. Man kan også navigere i skemaet ved at anvende fanerne nederst.

Til brug for udfyldelse af skemaet, bør følgende findes frem:

* Forbrug gennem rapporteringsåret
* Den seneste *Godkendelse af overvågningsplan for tredje kvoteperiode (2013-2020) og tilladelse til udledning af CO2*,fra Energistyrelsen, samt evt. tidligere overvågningsplaner, Kvotetildelingsbrev fremsendt af Energistyrelsen.
* Andet relevant materiale, fx analyserapporter

**Gennemgang af rapporteringsskemaets faner (ark)**

I det følgende refereres der til afsnitsnummereringen i skemaet. Kun felter, hvor vejledning er relevant, er gennemgået i dette dokument.

***A. Identifikation af driftsleder, produktionsenhed og verifikator (Fane A\_Operators&Inst ID)***

1. **Indberetningsår:** Udfyldes med det år, der rapporteres for.
2. **Om driftslederen:** Udfyldes med oplysninger om selskab (driftsleder).
   * 2 (c): Tilladelsesnr. fremgår af brevhovedet på *”Godkendelse af overvågningsplan og tilladelse til udledning af CO2”*, fra Energistyrelsen.
3. **Om produktionsenheden og overvågningsplanen:**
   * 3 (a) og (b) udfyldes med oplysninger om produktionsenhedens navn og adresse.
   * 3 (c) vedrører de produktionsenheder, der skal rapportere til EPRTR registret (European Pollutant Release and Transfer Register).
   * 3 (e) udfyldes med versionsnummer for den seneste godkendte version af overvågningsplanen.
   * 3 (f) Der vælges i rulleteksten SAND eller FALSK afhængigt af, om der har været ændringer i overvågningsplanen i løbet af rapporteringsåret.
   * 3 (g) Hvis der er valgt SAND under 3 (f), skal der indtastes kommentarer i bemærkningsfeltet. Se vejledningen i skemaet.
4. **Kontaktoplysninger:** Udfyldes med oplysninger om den eller de kontaktperson(er) på produktionsenheden, der kan besvare tekniske spørgsmål om rapporteringen.
5. **Kontakt til verifikator:** Udfyldes med oplysninger om verifikator og kontaktperson hos verifikator. Oplysninger om akkrediterende medlemsstat og akkrediterings/certificeringsnummer fås hos den verifikator, virksomheden har indgået aftale med.

***B. Beskrivelse af produktionsenhed (Fane B\_InstallationDescription)***

1. **Aktiviteter i henhold til Annex I i CO2-kvotedirektivet:** Udfyldes med de aktiviteter og kapaciteter, som fremgår af den godkendte overvågningsplan. Anvend rulleteksterne. Normalt vil det dreje sig om forbrænding af brændsel samt evt. en speciel proces, som kan findes i rulleteksterne. Som det fremgår med ”gult”, er det kun nødvendigt at udfylde Annex I aktiviteter.
2. **Om produktionsenhedens emissioner:** 
   * **7 (a)** **Overvågningsmetoder.** Man skal enten vælge SAND eller FALSK i rulleteksterne. De valg, der træffes, har betydning for, hvilke dele af skemaet, der efterfølgende skal udfyldes. Alle metoder skal derfor besvares/udfyldes.
     + Hvis man **beregner** CO2-udledningen vælges SAND for *Beregningsmetode for CO2*. Det vil være tilfældet for langt de fleste produktionsenheder. Her skal efterfølgende udfyldes:  
       - pkt. 7 (b) og   
       - skemaet under fane C *Kildestrømme*, afsnit 8 *Emissioner fra kildestrømme*- skemaet under fane H *Yderligere oplysninger om denne rapport*, afsnit 14 *Produktionsoplysninger* .
     + Hvis man **måler** CO2-udledningen, f.eks. i skorstenen, vælges SAND for *Målemetode for CO2*. Her skal efterfølgende udfyldes:   
       - pkt. 7 (c) og   
       - skemaet under fane D *Målingsbaserede metoder*, afsnit 9 *Emissioner fra emissionskilder (målepunkter)*- skemaet under fane H *Yderligere oplysninger om denne rapport*, afsnit 14 *Produktionsoplysninger*.
     + Hvis man anvender **alternativ løsning** i henhold til artikel 22 i overvågnings- og rapporteringsforordningen, *Overvågningsmetode der ikke er baseret på metodetrin*, skal der vælges SAND for *Alternativ løsning* *(artikel 22)*. Her skal efterfølgende anvendes skemaerne under fane E, *Alternative metoder*, afsnit 10 *Emissioner bestemt ved alternative metoder*, skemaet under fane H *Yderligere oplysninger om denne rapport*, afsnit 14 *Produktionsoplysninger*.
     + **Overvågning af N2O-emissioner** og **Overvågning af PFC-emissioner** er ikke relevante i DK, og der vælges FALSK.
     + Det vil kun være relevant at vælge SAND for **Overvågning af overført/indeholdt CO2 og CCS** (kun indeholdt CO2 kan være relevant, da overført CO2 til lagre, CCS ikke er relevant i DK), hvis man direkte måler CO2-indholdet i et brændsel, der overføres til en anden produktionsenhed. I det tilfælde skal efterfølgende udfyldes  
       - pkt. 7 (c) og   
       - skemaet under fane D *Målingsbaserede metoder*, afsnit 9 *Emissioner fra emissionskilder (målepunkter)*- skemaet under fane H *Yderligere oplysninger om denne rapport*, afsnit 14 *Produktionsoplysninger*.

* **7 (b) Relevante kildestrømme:**
  + - Første kolonne i skemaet, *Kildestrømstype*, hentes fra den godkendte overvågningsplan. Rulleteksterne anvendes. Se bilag 1 til dette dokument for valg af kildestrømstype.
    - I anden kolonne, *Kildestrøm*, specificeres ud fra de valg, rulleteksterne giver, hvilket brændsel eller materiale i processen, det drejer sig om. Se bilag 1 til dette dokument for valg af kildestrøm.
    - Den tredje kolonne, *Supplerende kildestrømsnavn* udfyldes også, hvis den efter udfyldelse af de to første kolonner er gul. Der er ikke rulletekster, og man kan f.eks. gentage oplysningerne i anden kolonne, hvis der ikke er behov for at specificere yderligere. Men hvis tredje kolonne i det tilfælde ikke udfyldes, kommer der en fejlmeddelelse ”ufuldstændig”. Det efterfølgende afhænger ikke af, hvad der skrives i denne kolonne.
  + **7 (c) Målepunkter, hvor der er installeret kontinuerlige målesystemer**, er kun relevant, hvis der tidligere er valgt SAND for *Målemetode for CO2*og/eller *Overvågning af overført CO2*. Skemaet udfyldes med de placeringer, hvor de kontinuerlige målesystemer er installerede. De hentes fra den godkendte overvågningsplan. Der vælges i de fleste tilfælde CO2 i sidste kolonne. Kun hvis der overføres indeholdt CO2, som måles, vælges ”*CO2-overførsel*” i denne kolonne.

***C. Kildestrømme (Fane C\_SourceStreams)***

1. **Emissioner fra kildestrømme:** Udfyld de konkrete dataoplysninger i et skema for hver kildestrøm F1, F2,..... angivet under pkt. 7 (b).  
   * Først vælges der for hver kildestrøm i øverste felt. Brændsels- eller proceskategorierne overføres automatisk fra pkt. 7 (b) og valgene fremgår af rullemenuen.
   * Dernæst udfyldes rubrikkerne for rækkerne ”i” og ”ii”. I feltet ”i” vælges:   
     - FALSK, hvis man måler mængden kontinuert, f.eks. naturgas. Her skal AD-værdien i  
      kolonne L linje ”iii” udfyldes og enheden i kolonne J tilpasses.   
     - SAND, hvis man ikke måler kontinuert, f.eks. måler lagre. Her skal man efterfølgende   
      udfylde felterne ”ii”, ved årets start, årets slutning, indkøbt (i løbet af året) og ej kvoteformål (i løbet af året). Her fremkommer AD-værdien i kolonne K linje ”iii” automatisk.

Bemærk: Aflæsningen af forbrug skal ske så tæt på årsskiftet som muligt. Man kan evt. interpolere for at få en aflæsningsværdi, der svarer til selve årsskiftet. Det er blot et krav, at man følger den samme fremgangsmåde for aflæsning/beregning hvert år.

* I række ”iii” anføres metodetrin (kolonne F) og enhed for aktivitetsdata (kolonne J). Hvis man har valgt ”ikke kontinuert” og udfyldt for lagerændringer, fremkommer det samlede forbrug automatisk i kolonne K. Hvis man har valgt ”kontinuert” udfyldes kolonne L med det samlede forbrug i rapporteringsåret for den pågældende kildestrøm. Alle betydende cifre skal medtages.
  + I række ”iv” til ”x” udfyldes kolonne F med **metodetrin for beregningsfaktorer**. De hentes fra den godkendte overvågningsplan.   
    - Hvis det drejer sig om rent fossile brændsler, vil rækkerne ”ix” og ”x” ikke skulle anvendes. Enten vil de være grå, eller man vælger "ikke relevant" i rulleteksterne.
    - Hvis det drejer sig om biomasse, bliver felterne ”ix” og ”x” gule, og de skal udfyldes, se vejledning i toppen af arket.
    - For udledninger fra proces vælges metodetrin for aktivitetsdata og for emissionsfaktor, samt konverteringsfaktor, ConvF (omregningsfaktor, der angiver hvor stor del af materialet, der indgår i processen og bliver omdannet).

Værdierne for emissionsfaktor, brændværdi og oxidationsfaktor afhænger af de valgte metodetrin og er enten referenceværdier, som kan findes i Bilag VI, afsnit 1, i overvågnings- og rapporteringsforordningen, standardfaktorer oplyst af Energistyrelsen eller værdier, som er resultatet af laboratorieanalyser gennem året. Alle betydende cifre skal medtages.  
For udledninger fra proces afhænger den faste emissionsfaktor af, hvilke materialer der indgår i processen.   
Det fremgår normalt af den godkendte overvågningsplan, hvilke metodetrin m.v., der indgår i CO2-udledningsberegningen. Standardværdier for emissionsfaktorer relateret til udledninger fra proces kan fx findes i overvågnings- og rapporteringsforordningen, Bilag VI, afsnit 2, tabel 2 – 5, hvis de ikke fremgår af den godkendte overvågningsplan.

Emissionsfaktoren for biobrændstoffer og flydende biobrændsel må kun sættes til nul, hvis der foreligger dokumentation for overholdelse af bæredygtighedskriterierne efter reglerne i bekendtgørelse nr. 1182 af 12. december 2012 om bæredygtighed m.v. af biobrændstoffer og flydende biobrændsler, som anvendes til aktiviteter omfattet af lov om CO2-kvoter samt tilhørende håndbog om bæredygtighed for biobrændstoffer, som finder tilsvarende anvendelse for flydende biobrændsler. Såfremt der ikke foreligger dokumentation for bæredygtighed, anvendes emissionsfaktoren for ikke-bæredygtigt flydende biobrændsel. Dokumentationen forelægges verifikator.

Alle biobrændsler skal derudover være 100 pct. bio-nedbrydelige og ikke have fossil oprindelse, for at emissionsfaktoren kan sættes til nul.

For så vidt angår bionaturgas er der tale om opgraderet biogas, hvor CO2-indholdet er fjernet, og gassen er ført ind på naturgasnettet. Energinet.dk administrer en ordning for udstedelse af certifikater for bionaturgas. Certifikaterne er en garanti for, at de certificerede mængder bionaturgas har erstattet en tilsvarende mængde naturgas. I forbindelse med den årlige rapportering er det en betingelse, at det kan dokumenteres, at der hos Energinet.dk er annulleret certifikater svarende til forbruget af bionaturgas. Er der ikke annulleret certifikater svarende til forbruget, vil resten af gasforbruget antages at være naturgas, og derfor skal emissionsfaktoren for naturgas anvendes. Dokumentationen forelægges verifikator.

Hvis det drejer sig om blandet biomasse og fossilt, skal den (foreløbige) emissionsfaktor indsættes i skemaet, den samlede emissionsfaktor for brændselsblandingen eller materialeblandingen, baseret på det samlede kulstofindhold bestående af biomassefraktionen og fossilfraktionen (før der ganges med den fossile fraktion for at få emissionsfaktoren). For yderligere vejledning om biomasse, affald og blandede brændsler henvises til EU-kommissionens Guidance Document, Biomass issues in the EU ETS, MRR Guidance document No. 3, Final Version of 17 October 2012, som findes på [Energistyrelsens hjemmeside](http://www.ens.dk/klima-co2/co2-kvoter/vejledning-virksomheder-kvoteordningen/plan-co2-overvagning).

* Hvis der har været flere godkendte overvågningsplaner i rapporteringsperioden eller forskellige værdier for beregningsfaktorerne, hvor de beregningsfaktorer, der skal indtastes i skemaet, er ændret, anføres det nederst i skemaet (”Metodetrin og værdier gyldige fra den, til den”) i hvilken periode, hvor metodetrin og værdier har været gældende. Der udfyldes et delskema for kildestrømmen for hver enkelt periode.
  + Hvis det drejer sig om indeholdt CO2, der overføres til en anden produktionsenhed, og der gøres brug af beregningsmetoden, anvendes de samme skemaer som ovenstående. I det tilfælde sættes minus foran aktivitetsdataværdien. Man skal i den forbindelse være opmærksom på, at der kun kan sættes minus og modregnes, hvis det indeholdte CO2 transporteres til, anvendes og afrapporteres på en produktionsenhed og for en aktivitet, som er omfattet af kvotedirektivets bilag I, jf. artikel 48 i overvågnings- og rapporteringsforordningen.

Afhængigt af data bliver felter, der efterhånden ikke længere er relevante, skraveret grå og skal ikke udfyldes, eller der kan vælges ”ikke relevant” i rulleteksten, hvis det er tilfældet, og feltet ikke allerede er blevet gråt. Der er vejledning i toppen af arket, hvor også forkortelser er forklaret.

***D. Målingsbaserede metoder (Fane D\_MesurementBasedApproaches)***

1. **Emissioner fra emissionskilder (målepunkter):** Er ikke relevant for langt de fleste produktionsenheder, og det vil kun være muligt at indberette, hvis det i 7 (a) er angivet, at der anvendes *Målemetode for CO2*eller *Overvågning af overført/indeholdt CO2 og CCS*. I de tilfælde, der under 7 (a) er angivet, at der (også) anvendes den målingsbaserede metode (det kan f.eks. være affaldsværkerne, som måler i skorstenen) og/eller måler indeholdt CO2, der overføres, skal der her udfyldes et skema for hvert målepunkt.
   * **(**a): Metodetrin hentes fra den godkendte overvågningsplan, hvor det anvendte metodetrin er anført for hvert målepunkt. Kolonne M linje ”i” udfyldes med drivhusgaskoncentrationen, som er det beregnede årsgennemsnit for timeudledningen. Kolonne M linje ”iv” udfyldes med antal driftstimer hvor der er målt, og kolonne M linje ”v” udfyldes med årsgennemsnittet for timeudledningen af røggas. Yderligere oplysninger om bestemmelse af CO2-udledningen ved hjælp af målingsbaserede metoder, kan findes i overvågnings- og rapporteringsforordningens Bilag VIII, pkt. 3.
   * (b): Udfyldes for de målepunkter, hvor det drejer sig om overførsel af indeholdt CO2. Overførselstype vælges i rulleteksten i ”iv” Hvis det drejer sig om overførsel af indeholdt CO2 ud af produktionsenheden, sættes minus under ”i”. Man skal i den forbindelse være opmærksom på, at der kun kan modregnes og sættes minus, hvis det indeholdte CO2 transporteres, anvendes og afrapporteres på en produktionsenhed og for en aktivitet, som er omfattet af kvotedirektivets bilag I, jf. artikel 48 i overvågnings- og rapporteringsforordningen.

***E. Alternative metoder (Fane E\_Fall-backApproach)***

1. **Emissioner bestemt ved alternative metoder:** Anvendes pt. ikke i Danmark.

***F. Bestemmelse af PFC-emissioner fra fremstilling af primær aluminium (Fane F\_PFC)***

1. **Liste over de kildestrømme, der skal overvåges for PVC** er ikke relevant i Danmark.
2. **Kildestrømme for PFC-emissioner** er ikke relevant i Danmark.

***G. Manglende data (fane G\_DataGaps)***

1. **Manglende data identificeret i løbet af indberetningsåret:** Skal udfyldes, hvis der mangler data. Vejledning fremgår af skemaet.

***H. Yderligere oplysninger om denne rapport (Fane H\_Additional information)***

1. **Produktionsoplysninger:** Skal udfyldes med oplysninger om produktionsenhedens faktiske og historiske aktivitetsniveau (produktion) for delinstallation(erne). En delinstallation er en produktionsaktivitet, der er tildelt gratis CO2-kvoter. Produktionen skal oplyses i den enhed, der er anvendt i kvotetildelingen. Delinstallationerne fremgår af Energistyrelsens afgørelse om kvotetildeling. Oplysning om PRODCOM-kode behøver ikke at blive udfyldt.
2. **Liste over anvendte definitioner og forkortelser:** Her oplyses evt. anvendelse af specielle definitioner og forkortelser i rapporten.
3. **Supplerende oplysninger:** Her anføres navne på evt. filer med supplerende oplysninger, der skal tages i betragtning i forbindelse med Energistyrelsens sagsbehandling af rapporten. Eventuelle filer, som ønskes tilsendt Energistyrelsen, skal fremsendes samtidig med udledningsrapporten. Undlad venligst at afgive oplysninger, der ikke er relevante for rapporteringen.
4. **Bemærkninger:** Her er mulighed for at anføre yderligere bemærkninger til udledningsrapporten.

***I. Resumé af den årlige rapport vedrørende drivhusgasemissioner i henhold til direktiv 2003/87/EF (Fane I\_Summary)***

Her resumeres CO2-udledningsrapporten inklusive de samlede udledninger fra produktionsenheden og hovedtallene bag beregningen af CO2-udledningen. Data overføres automatisk fra de foregående indtastninger.

Hvis det tidligere er anført, at der eksporteres eller importeres (overføres) indeholdt CO2 til/fra en anden produktionsenhed og dette indgår i rapporteringen, skal skemaerne nederst med oplysninger om denne anden produktionsenhed også være udfyldt.

**HUSK AT RAPPORTERINGSSKEMAET SKAL UNDERSKRIVES PÅ FANE ”*a\_Contents*”.**

**Bilag 1 – Oversigt over valg af kildestrømstype og kildestrøm**

|  |  |  |
| --- | --- | --- |
| **Kommercielle**  **standardbrændsler** | **Andre gasformige eller flydende brændsler** | **Forbrænding af fast brændsel** |
| Gasformig - Ethan | Gasformig - Naturgas | Fast - Kul |
| Gasformig - Propan | Gasformig - Gasværksgas | Fast - Cinders, Koks |
| Gasformig - Butan | Gasformig - Biogas fra gylle | Fast - Petroleumskoks |
| Flydende - Gasolie | Gasformig - Biogas fra affald | Fast - Halm |
| Flydende - Benzin | Gasformig - Biogas fra rensningsanlæg | Fast - Træpiller |
| Flydende - Kerosen | Gasformig - Biogas fra deponi | Fast - Træ/skovflis |
|  | Gasformig - Bionaturgas | Fast - Træaffald |
|  | Gasformig - Fuelgas | Fast - Kornafrens |
|  | Gasformig - Pilotgas | Fast - Kød og benmel |
|  | Flydende - Fuelolie - anvendt i Kraftvarmeværker | Fast - Affald |
|  | Flydende - Fuelolie - anvendt i øvrige sektorer | Fast - Anden fast biomasse |
|  | Flydende - LPG (Flaskegas) | Fast - Andet fossilt brændsel |
|  | Flydende - Rapsolie | Fast - Blandet fossil og biobrændsel |
|  | Flydende - Spildolie |  |
|  | Flydende - Anden bioolie |  |
|  | Flydende - Anden fossil brændsel |  |
|  | Flydende - Blandet fossil og biobrændsel |  |
|  | Raffinaderi - Raffinaderigas |  |
|  | Raffinaderi - Restprodukter |  |
|  | Raffinaderi - Andre råmaterialer |  |
|  | Raffinaderi - Andre petroleumsprodukter |  |

|  |  |
| --- | --- |
| **Gasbehandlingsterminaler** | **Flaring** |
| Gasformig - Naturgas | Gasformig - Flaregas |
| Flydende - Gas-/dieselolie |  |
| Gasformig - Flaregas |  |

1. De indberettede data vil Energistyrelsen efterfølgende overføre til Energistyrelsens EnergiDataOnline (EDO). Den verificerede CO2-udledning bliver offentliggjort. Oplysninger i skemaet er underlagt regler om aktindsigt, herunder reglerne om offentlighedens adgang til miljøoplysninger. Underret Energistyrelsen, hvis der er oplysninger, som skal behandles som kommercielt fortroligt. Vær opmærksom på, at Energistyrelsen ved aktindsigt kan være nødsaget til at offentliggøre oplysninger på trods af anmodning om ikke-offentliggørelse. [↑](#footnote-ref-1)
2. Fx hvis der er tale om en overdragelse af udledningstilladelsen (i tilfælde af nyt cvr. nr. for driftsleder) skal dette inden overdragelsen godkendes af Energistyrelsen. Der skal indsendes særskilt dokumentation, og ny udledningstilladelse skal udstedes af Energistyrelsen, inden nyeste data må indberettes i skemaet. [↑](#footnote-ref-2)